DA Den Europæiske Unions Tidende L 280/3

KOMMISSIONENS FORORDNING (EF) Nr. 1505/2006

af 11. oktober 2006

om gennemførelse af Rådets forordning (EF) nr. 21/2004 for så vidt angår mindstekrav til kontrollen i forbindelse med identifikation og registrering af får og geder

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (1), særlig artikel 10, stk. 1, litra a), og

ud fra følgende betragtninger:

(1) I henhold til forordning (EF) nr. 21/2004 skal medlemsstaterne indføre en ordning for identifikation og registrering af får og geder efter bestemmelserne i samme forordning. På denne baggrund bør der fastsættes mindstekrav til omfanget af den kontrol, medlemsstaterne skal foretage for at efterprøve, at forordningens krav vedrørende identifikation og registrering af disse dyr er opfyldt (herefter benævnt »kontrollen«).

(2) Medlemsstaternes kompetente myndigheder bør foretage kontrol på grundlag af en risikoanalyse. Der bør i risikoanalysen tages hensyn til alle relevante faktorer, herunder navnlig dyresundhedsforhold.

(3) Det bør fastsættes, hvor stor en procentdel af medlemsstaternes bedrifter og dyr der skal kontrolleres. Disse tal vil skulle revurderes inden den 31. december 2009 på grundlag af resultaterne i de rapporter om den gennemførte kontrol, der forelægges af medlemsstaterne.

(4) Som hovedregel bør alle dyrene på en bedrift være omfattet af kontrollen. Når der er tale om bedrifter med over 20 dyr, bør den kompetente myndighed dog kunne nøjes med at kontrollere et passende, repræsentativt udsnit af dyrene.

(5) Medlemsstaterne bør forelægge en årlig rapport for Kommissionen med oplysninger om gennemførelsen af kontrollen. Der bør fastlægges en model for denne rapport ved nærværende forordning.

(6) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

UDSTEDT FØLGENDE FORORDNING:

Artikel 1

Kontrol med brugernes overholdelse af forordning (EF) nr. 21/2004

Medlemsstaterne udfører kontrol på stedet (herefter benævnt »kontrol«) for at efterprøve, at brugerne overholder kravene vedrørende identifikation og registrering af dyr som fastsat i forordning (EF) nr. 21/2004.

Kontrollen skal som et minimum opfylde de i denne forordnings artikel 2-5 fastsatte mindstekrav.

Artikel 2

Antal bedrifter, som skal kontrolleres

Den kompetente myndighed foretager hvert år kontrollen, som skal omfatte mindst 3 % af bedrifterne og mindst 5 % af dyrene i medlemsstaten.

Hvis denne kontrol afslører et betydeligt antal tilfælde af manglende overholdelse af forordning (EF) nr. 21/2004, øges kontrolsatsen dog i den efterfølgende årlige kontrolperiode.

Artikel 3

Udvælgelse af bedrifter til kontrol

Den kompetente myndighed udvælger de bedrifter, der skal kontrolleres, på grundlag af en risikoanalyse, hvori der tages hensyn til følgende:

a) antallet af dyr på bedriften

b) dyresundhedsforholdene, navnlig eventuelle tidligere sygdomsudbrud i besætningen

c) det beløb, som bedriften årligt gør krav på og/eller får udbetalt i præmier for får og geder

d) væsentlige ændringer i forhold til tidligere års kontrolperioder

e) resultaterne af kontrol foretaget i tidligere års kontrolperioder, især af, om bedriftslisten føres korrekt, og af flytningsdokumenter

f) om oplysninger videresendes korrekt til den kompetente myndighed

g) andre kriterier, som fastsættes af medlemsstaterne.

Artikel 4

Tilrettelæggelse af kontrollen

1. Den kompetente myndighed aflægger som hovedregel sine kontrolbesøg uanmeldt.

Om nødvendigt kan kontrollen dog varsles på forhånd. Et eventuelt forvarsel skal begrænses til det strengt nødvendige og må normalt ikke overstige 48 timer, bortset fra i undtagelsestilfælde.

2. Kontrollen kan gennemføres sammen med andre former for kontrol i henhold til EF-forskrifterne.

Artikel 5

Antal dyr, som skal kontrolleres

1. Den kompetente myndighed kontrollerer identifikationen af alle dyr på bedriften.

Hvis antallet af dyr på bedriften overstiger 20, kan den kompetente myndighed dog vælge at kontrollere identifikationsmærkerne på et repræsentativt udsnit af dyrene i overensstemmelse med internationalt anerkendte standarder, forudsat at antallet af kontrollerede dyr er tilstrækkeligt til at påvise en manglende overholdelse af forordning (EF) nr. 21/2004 på 5 % blandt brugerne af de pågældende dyr, med et konfidensniveau på 95 %.

2. Afslører kontrollen af et repræsentativt udsnit af dyrene, jf. stk. 1, andet afsnit, at brugeren ikke har overholdt kravene vedrørende identifikationsmærkning og registrering i artikel 3, stk. 1, i forordning (EF) nr. 21/2004, skal alle dyrene på bedriften kontrolleres.

Identifikationsmærkningen kan den kompetente myndighed dog vælge at kontrollere på et repræsentativt udsnit af de pågældende dyr i overensstemmelse med internationalt anerkendte standarder, der sikrer en vurdering af manglende overholdelse på over 5 % med en nøjagtighed på +/– 2 % ved et konfidensniveau på 95 %.

Artikel 6

Den kompetente myndigheds rapporter

Den kompetente myndighed udarbejder for hvert kontrolbesøg en rapport i et i medlemsstaten standardiseret format, der som et minimum skal indeholde følgende:

a) en begrundelse for, at den pågældende bedrift er udvalgt til kontrol

b) oplysninger om, hvem der har været til stede under kontrolbesøget

c) resultaterne af kontrolbesøget samt angivelse af ethvert konstateret tilfælde af manglende overholdelse af forordning (EF) nr. 21/2004.

Den kompetente myndighed giver brugeren eller dennes repræsentant mulighed for at underskrive rapporten og eventuelt fremsætte bemærkninger til den.

Artikel 7

Medlemsstaternes årsrapporter

Medlemsstaterne forelægger senest den 31. august 2008 og derefter senest den 31. august hvert år en rapport for Kommissionen efter modellen i bilaget med resultaterne af den kontrol, der er foretaget i den foregående årlige kontrolperiode, og oplysninger om i det mindste:

a) antallet af bedrifter i den pågældende medlemsstat

b) antallet af kontrolbesøg på bedrifter

c) det samlede antal dyr, der er registreret ved rapporteringsperiodens begyndelse

d) antallet af dyr, der er blevet kontrolleret

e) eventuelle kontrolresultater, der viser manglende overholdelse af forordning (EF) nr. 21/2004 blandt brugerne

f) eventuelle sanktioner anvendt i overensstemmelse med artikel 12, stk. 2, i forordning (EF) nr. 21/2004.

Artikel 8

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 11. oktober 2006. På Kommissionens vegne Markos KYPRIANOU Medlem af Kommissionen

(1) EUT L 5 af 9.1.2004, s. 8.